**Dvominutni film o romanu *Lovac u žitu* (skupni rad) - upute**

Vaš je zadatak u skupinama od **najviše tri učenika** (suradnički podijelite zadatke: netko posvećen tekstu, netko izboru slikovnog materijala i sl.) izraditi kratki film u trajanju od **dvije minute** u **alatu CapCut**, kojim ćete nakon kratkog uvoda **predstaviti pet pojmova** bitnih za interpretaciju romana *Lovac u žitu* i dokazati da možete primijeniti znanje.

Uključit ćete zadane sadržaje putem podnaslova (titlova) i funkcionalno upotrijebiti slike (npr. dostupni isječci, fotografije i ilustracije s interneta, vlastite snimke poput listanja romana ili rječnika, snimka osobe s crvenom kapom s leđa i dr., animacija) te primjenjivati norme standardnog jezika (koristite se jezičnim priručnicima).

U rubrici za vrednovanje provjerite kriterij vrednovanja.

Film ćete u skupinama predstaviti na satu.

**Sadržaj kratkog filma**

* naslov romana, godina prvog izdanja, autor, tema
* preporuka za čitanje romana ciljanoj skupini upućena vašim vršnjacima (2-3 rečenice)

- pet pojmova (vaš izbor na temelju ponuđenih) **objašnjenih** tako da pokažete razumijevanje i primjenu znanja (**dokažite na temelju sadržaja romana**):

moderni roman, model proze u trapericama, *Bildungsroman*, uokvirena kompozicija romana, naslov romana, karakterizacija glavnog lika Holdena Caulfielda: govorna karakterizacija , psihološka karakterizacija, etička karakterizacija (3 različita pojma o karakterizaciji), nepouzdani pripovjedač, pet manje poznatih riječi ključnih za tumačenje romana (5 - licemjerje, nonkonformizam, žargon, cinizam, afektacija; sve s primjerima), simboli u romanu (crvena kapa, patke u parku)

* Primjer:

|  |
| --- |
| UOKVIRENA KOMPOZICIJA  - definicija  - Holden Caulfield na početku i na kraju radnje smješten je na psihijatrijskom odjelu i pripovijeda o događajima koji su se zbili godinu ranije, kad je napustio školu Pencey i boravio u New Yorku  - može se navesti citat |

Također ćete kratko izlagat ćete o radu na filmu: kako ste podijelili zadatke, što je bilo zahtjevno ili zanimljivo, kojim ste se jezičnim priručnicima koristili i dr.

**Ključno:** Proučite upute i rubriku za vrednovanje te pokažite preciznost i temeljitost u pristupu.

**O pristupu pripovjednom djelu, pripovjedaču i karakterizaciji: *Lica knjiga 1*, str. 100-102.**

**Rubrika za vrednovanje usmenog izlaganja uz kratki film**

|  |  |  |  |
| --- | --- | --- | --- |
|  | **RAZINA OSTVARENOSTI ISHODA** | | |
| **SASTAVNICE (elementi vrednovanja)** | **3 boda** | **2 boda** | **1 bod** |
| **SADRŽAJ** | Tekst uključuje sve potrebne dijelove i točan je. Svaki pojam definiran je i uz njega je naveden primjer iz romana. | Pojedini dijelovi teksta nejasni ili nepotpuni. Pojedina pojašnjenja preopširna su. Djelomično su navedeni primjeri iz romana. | Pojmovi i pojašnjenja većim su dijelom nejasni ili nepotpuni. Većim dijelom nije pokazano razumijevanje ili je sadržaj preoskudan. |
| **FUNKCIONALNOST**  **SLIKOVNOG MATERIJALA** | Sadržaj je prikazan pregledno. Slikovni materijal funkcionalno je uklopljen uz tekst (npr. lik Holdena uz karakterizaciju) te se njime doprinosi informativnosti i zanimljivosti. | Sadržaj je prikazan djelomično pregledno.  Slikovni materijal djelomično je uklopljen uz tekst te se njime djelomično doprinosi informativnosti i zanimljivosti. | Slikovni materijal uglavnom nije dovoljno uklopljen uz tekst te se njime djelomično doprinosi informativnosti i zanimljivosti. |
| **JEZIK** | Izbor i uporaba riječi funkcionalni su.  Dopuštene su do dvije gramatičke i/ili pravopisne pogreške. | Izbor i uporaba riječi djelomično su funkcionalni.  Dopuštene su do četiri gramatičke i/ili pravopisne pogreške. | Izbor i uporaba riječi uglavnom nisu funkcionalni.  Zastupljene su više od četiri gramatičke i/ili pravopisne pogreške. |
| **IZLAGANJE O RADU NA FILMU** | Izlaže se s razumijevanjem. Pojmovi su točno objašnjeni. Nije potrebna pomoć pri izlaganju. | U izlaganju je pokazano djelomično razumijevanje sadržaja. U nekim dijelovima izlaganja potrebna je pomoć. | U izlaganju uglavnom nije pokazano razumijevanje. Često je potrebna pomoć. |

**(11 – 12 – odličan, 9 – 10 – vrlo dobar, 7 – 8 – dobar, 6 – dovoljan, 5 i manje – nedovoljan)**